

**Газбен өзара алмасу бойынша жүзеге асырылатын мәміленің бағасын белгілеу туралы**

Қазақстан Республикасы Үкіметінің 2014 жылғы 18 маусымдағы № 671 қаулысы

        РҚАО-ның ескертпесі!

        Осы қаулы 01.01.2014 бастап қолданысқа енгізіледі.

      «Трансферттік баға белгілеу туралы» 2008 жылғы 5 шілдедегі Қазақстан Республикасы Заңының 10-бабы 10-тармағының 3) тармақшасына, сондай-ақ 2001 жылғы 28 қарашадағы Қазақстан Республикасының Үкіметі мен Ресей Федерациясының Үкіметі арасындағы Газ саласындағы ынтымақтастық туралы келісімге, 2006 жылғы 3 қазандағы Қазақстан Республикасының Үкіметі мен Ресей Федерациясының Үкіметі арасындағы Орынбор газ өңдеу зауытының базасында шаруашылық қоғам құрудағы ынтымақтастық туралы келісімге сәйкес Қазақстан Республикасының Үкіметі **ҚАУЛЫ ЕТЕДІ**:

      1. Қазақстан Республикасының ішкі нарығын газбен қамтамасыз ету үшін 2014 жылы экспортқа газды өткізу кезінде «ҚазРосГаз» жауапкершілігі шектеулі серіктестігі мен «Газпром» ашық акционерлік қоғамы уәкілеттік берген ұйым – «GAZPROM Schweiz AG» арасында жасалатын мәміле бойынша газдың бағасы:

      1) Өзбекстан Республикасы / Қазақстан Республикасы және Түрікменстан Республикасы/Өзбекстан Республикасы шекарасына жеткізілетін 3 954 500 000 текше метр көлеміндегі өзбек және/немесе түрікмен газын және Ресей Федерациясы / Қазақстан Республикасы шекарасына жеткізілетін ресей газын Қарашығанақ кен орнының өңделген газына 2014 жылы қарсы жеткізу жолымен Қазақстан Республикасы / Ресей Федерациясы шекарасы, «Александров Гай» газ өлшеу станциясы DАР шарттарымен – 1000 текше метрі үшін 85 АҚШ доллары;

      2) 2013 жылы Өзбекстан Республикасы / Қазақстан Республикасы шекарасында жеткізілген 131 887 392 миллион текше метрге дейінгі көлемдегі өзбек газын Қарашығанақ кен орнының өңделген газына өтеу жолымен Қазақстан Республикасы / Ресей Федерациясы шекарасы, «Александров Гай» газ өлшеу станциясы DАР шарттарымен – 1000 текше метрі үшін 85 АҚШ доллары болып белгіленсін.

      2. Осы қаулының орындалуын бақылау Қазақстан Республикасы Мұнай және газ министрлігіне жүктелсін.

      3. Осы қаулы 2014 жылғы 1 қаңтардан бастап қолданысқа енгізіледі.

*Қазақстан Республикасының*

*Премьер-Министрі                                     К. Мәсімов*

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК